ΕΛΙΝΟΙΛ

Η ΕΛΙΝΟΙΛ Α.Ε. (εμπορική επωνυμία: ελίν) είναι η παλαιότερη εταιρεία καυσίμων στην Ελλάδα και ένας από τους μεγαλύτερους ενεργειακούς ομίλους της χώρας. Ιδρύθηκε το 1954 και δραστηριοποιείται στην εμπορία υγρών και στερεών καυσίμων, πετρελαίου θέρμανσης, λιπαντικών, φυσικού αερίου και ηλεκτρικής ενέργειας. Ο Όμιλος έχει δημιουργήσει τρεις θυγατρικές εταιρείες (ελίν Σταθμοί, ελίν Τεχνική και ελίν Ναυτική) μέσω των οποίων δραστηριοποιείται, εκτός από την εμπορία καυσίμων, και στους τομείς των κατασκευών και των θαλάσσιων μεταφορών καυσίμων.

Από το 2004 είναι εισηγμένη στο Χρηματιστήριο Αθηνών, ενώ το 2021 εισήχθη και στον δείκτη ATHEX ESG του Χρηματιστηρίου Αθηνών. Τα τελευταία χρόνια, η ελίν συγκαταλέγεται μεταξύ των μεγαλύτερων εξαγωγικών εταιριών της χώρας, έχοντας αναπτύξει έντονη εξαγωγική δραστηριότητα πετρελαιοειδών προϊόντων σε 4 ηπείρους.

Ιστορική διαδρομή
Η ιστορία της ΕΛΙΝΟΙΛ ξεκινά το 1954 με την ίδρυση της εταιρείας «Δ. Διαμαντίδης - Χ. Κουρούκλης και Σία», για την εισαγωγή μαζούτ στην ελληνική αγορά. Το 1963 η εταιρεία μετονομάστηκε σε ΕΛΙΝΟΙΛ και, την επόμενη χρονιά, εγκαινίασε την πρώτη της εγκατάσταση υγρών καυσίμων στον Ασπρόπυργο.

Τη δεκαετία του ’70, η ΕΛΙΝΟΙΛ επέκτεινε τη δραστηριότητά της στη Βόρεια Ελλάδα και ενίσχυσε την παρουσία της στο λιανικό δίκτυο της Αθήνας και της Νότιας Ελλάδας. Παράλληλα, εισήλθε στην εμπορία λιπαντικών και στερεών καυσίμων, ενώ τη δεκαετία του ’80 προχώρησε στην κατασκευή πρωτοποριακών δεξαμενοπλοίων, εργοστασίου επεξεργασίας στερεών καυσίμων στον Ασπρόπυργο και εγκατάστασης υγρών καυσίμων στο Πόρτο Λάγος.

Το 1998 λάνσαρε το εμπορικό σήμα «ελίν», με το οποίο καθιερώνεται πανελλαδικά, ενώ το 2000 ίδρυσε την ελίν Τεχνική, κάνοντας δυναμική είσοδο στην κατασκευαστική αγορά.

Η είσοδος της εταιρείας στο Χρηματιστήριο Αθηνών το 2004 αποτελεί σημαντικό ορόσημο, ακολουθούμενη από τη σύσταση των θυγατρικών ελίν Σταθμοί (για την εμπορία καυσίμων),  ελίν Ναυτική (για τη θαλάσσια μεταφορά καυσίμων), και ελίν Βιοκαύσιμα (για την παραγωγή βιοντήζελ) το 2005. Η παραγωγή βιοκαυσίμων μέσω της ελίν Βιοκαύσιμα, η οποία αργότερα μετονομάστηκε σε ελίν verd, αποτέλεσε το πρώτο βήμα της εταιρείας στις ανανεώσιμες πηγές ενέργειας. Η ελίν αποφάσισε να προχωρήσει σε πώληση της συγκεκριμένης θυγατρικής το 2022 στην MOTOR OIL, έναντι 15,4 εκατ. ευρώ.

Η δεκαετία του 2010 χαρακτηρίζεται από δυναμική ανάπτυξη: η ΕΛΙΝΟΙΛ ξεκινά τη δραστηριοποίησή της στη διεθνή αγορά, αναπτύσσει τα καύσιμα Νέας Γενιάς ελίν Diesel Crystal και ελίν Unleaded Crystal, και εισέρχεται στις αγορές ηλεκτρικής ενέργειας και φυσικού αερίου, μέσω των εμπορικών σημάτων ελίν electricon και ελίν aerion. Το 2015, ο κύκλος εργασιών της εταιρείας υπερβαίνει για πρώτη φορά το 1 δισεκατομμύριο ευρώ.

Το 2021, η εταιρεία εντάχθηκε στον δείκτη ATHEX ESG του Χρηματιστηρίου Αθηνών, ενώ παράλληλα προχώρησε σε συνεργασία με τη ΔΕΗ Blue για την εγκατάσταση σταθμών ημιταχείας και ταχείας φόρτισης ηλεκτρικών οχημάτων στα σημεία εξυπηρέτησής της.

Την ίδια χρονιά ιδρύει, σε συνεργασία με την Blue Grid, την εταιρεία BlueFuel, με στόχο την ανάπτυξη σημείων ανεφοδιασμού οχημάτων με υγροποιημένο φυσικό αέριο. Η ελίν προχώρησε το 2022 στη μεταβίβαση του μεριδίου της στην BlueFuel στην Blue Grid, η οποία πλέον κατέχει το 100% των μετοχών της εταιρίας.

Στο πλαίσιο της στρατηγικής της για την ενεργειακή μετάβαση, το 2022 υπογράφει Μνημόνιο Συνεργασίας με τον ΔΕΣΦΑ για το Σημαντικό Έργο Κοινού Ευρωπαϊκού Ενδιαφέροντος για το Υδρογόνο (IPCEI Hydrogen).

Το 2024 σηματοδοτεί την είσοδό της στην αγορά LNG-CNG με τη δημιουργία ενεργειακού σταθμού στην Αθήνα, ενώ σύμφωνα με ανακοίνωση της εταιρείας, εντός του 2025 θα ακολουθήσει και η έναρξη λειτουργίας του σταθμού LNG-CNG στα Ιωάννινα. Επίσης, το 2024 ολοκληρώθηκαν τρία φωτοβολταϊκά πάρκα στον Ασπρόπυργο και τον Βόλο.

 Θυγατρικές εταιρείες 

 ελίν Τεχνική 
Η ελίν Τεχνική είναι θυγατρική κατασκευαστική εταιρεία του Ομίλου ΕΛΙΝΟΙΛ, η οποία  ιδρύθηκε το 2000. Αρχικά, η εταιρεία δημιουργήθηκε για να καλύψει τις τεχνικές ανάγκες του Ομίλου, αναλαμβάνοντας τη μελέτη, τον σχεδιασμό, την κατασκευή και τη συντήρηση εγκαταστάσεων και πρατηρίων καυσίμων. Με την πάροδο του χρόνου, η ελίν Τεχνική διεύρυνε το πελατολόγιό της, αναλαμβάνοντας έργα και για τρίτους, πέραν του Ομίλου. Η εταιρεία έχει αποκτήσει σημαντική εμπειρία σε ένα ευρύ φάσμα τεχνικών έργων, με ιδιαίτερη εξειδίκευση σε κτίρια εμπορικής χρήσης, βιομηχανικά κτίρια, καθώς και στην παροχή υπηρεσιών μελετών και τεχνικής υποστήριξης. 

Μερικά από τα πιο εμβληματικά έργα που έχει ολοκληρώσει η εταιρεία είναι η ολική ανακαίνιση των γραφειακών χώρων της NESTLE και VIVA WALLET, η κατασκευή ενός 8ώροφου ξενοδοχείου με 210 δωμάτια για την BROWN HOTELS, μια αποθήκη φαρμάκων 4.500 τ.μ. για τη SENEKA LOGISTICS S.A., η ανέγερση της νέας υπεραγοράς τροφίμων για τη Lidl Hellas στην πλατεία Αττικής και η επέκταση του εργοστασίου της «Σωληνουργείας Κορίνθου» στη Θήβα, έκτασης περίπου 10.000τ.μ. 

 ελίν Σταθμοί 
Η ελίν Σταθμοί – Μονοπρόσωπη Ανώνυμη Εμπορική Εταιρεία είναι 100% θυγατρική εταιρεία του Ομίλου ΕΛΙΝΟΙΛ και δραστηριοποιείται στον τομέα της λιανικής πώλησης υγρών καυσίμων και συναφών προϊόντων. Η εταιρεία αποτελεί βασικό βραχίονα του Ομίλου ΕΛΙΝΟΙΛ στον τομέα της λιανικής καυσίμων, διαδραματίζοντας κομβικό ρόλο στην ανάπτυξη και διαχείριση του πανελλαδικού δικτύου πρατηρίων της εμπορικής επωνυμίας ελίν.

Η ελίν Σταθμοί έχει ως βασικό αντικείμενο τη λειτουργία και εκμετάλλευση πρατηρίων υγρών καυσίμων, καθώς και τη διενέργεια λιανικών πωλήσεων προϊόντων όπως καύσιμα, λιπαντικά και υγραέρια. Παράλληλα, δραστηριοποιείται στην παροχή υπηρεσιών σχετικών με τις παραπάνω δραστηριότητες.

 ελίν Ναυτική 
Η ελίν Ναυτική Α.Ε. είναι 100% θυγατρική εταιρεία του Ομίλου ΕΛΙΝΟΙΛ και δραστηριοποιείται στον τομέα της θαλάσσιας μεταφοράς πετρελαιοειδών προϊόντων. Η εταιρεία ιδρύθηκε με στόχο την κάλυψη των αναγκών τροφοδοσίας καυσίμων των πρατηρίων και των εγκαταστάσεων της ελίν καθώς και την παροχή υπηρεσιών μεταφοράς καυσίμων σε τρίτους με τον στόλο δεξαμενόπλοιων που διαθέτει και διαχειρίζεται.  

 Παραπομπές 

 Εξωτερικοί σύνδεσμοι 


Κατηγορία:Ελληνικές βιομηχανίες
Κατηγορία:Ελληνικές επιχειρήσεις πετρελαιοειδών και αερίου
Κατηγορία:Εταιρίες εισηγμένες στο Χρηματιστήριο Αθηνών